Šioje direktyvoje vadovaujamasi minimalaus suderinimo principu. Ja nenustatomas konkretus AGS subjekto organizacijos tapatumo modelis, finansavimo modelis ar teritorinė ir sektorinė aprėptis. Be to, šioje direktyvoje nenustatyta konkrečios rūšies AGS procedūra ir ja nereglamentuojamas savanoriško ar privalomo dalyvavimo procedūroje klausimas, taip pat tai, ar procedūros rezultatai yra privalomi. Atsižvelgdamos į šioje direktyvoje taikomą minimalaus suderinimo principą, valstybės narės gali nustatyti arba toliau taikyti kokybės reikalavimus, kuriais viršijami šioje direktyvoje nustatyti reikalavimai. Todėl vykdant įsipareigojimus užtikrinti visišką AGS aprėptį ir kuriant nacionalines AGS sistemas valstybėms narėms suteikiama nemažai lankstumo.

Per pastaruosius 32 metus ES sukurtas išsamus esminių vartotojų teisių, kuriomis apsaugomi ekonominę veiklą ES bendrojoje rinkoje vykdantys vartotojai ir jiems suteikiama daugiau galių, rinkinys. Pavyzdžiui, ES vartotojai turi teisę per 14 dienų grąžinti internetu įsigytą prekę arba reikalauti sutaisyti arba pakeisti prekę garantijos laikotarpiu. Šiomis teisėmis grindžiami vartotojų lūkesčiai, o šių teisių besilaikančios įmonės sudaro sąlygas kurti patikimas ir konkurencingas mažmeninės prekybos rinkas ir skatinti ekonomikos augimą Sąjungoje. Siekiant suteikti vartotojams, įmonėms ir visai bendrajai rinkai tokios naudos, turi būti laikomasi ES vartotojų teisės aktų, o tais atvejais, kai jų nesilaikoma, – užtikrinamas jų vykdymas.

EGS reglamentas grindžiamas pagal AGS direktyvą sukurtų sertifikuotą statusą turinčių AGS subjektų infrastruktūra ir taikomas vartotojų ginčams dėl internetu įsigytų prekių ar suteiktų paslaugų. Juo siekiama konkrečiai sustiprinti bendrosios rinkos skaitmeninę dalį.

Pagal šį reglamentą Komisija kuria ir prižiūri Europos EGS platformą. EGS platforma – daugiakalbė interaktyvi interneto svetainė, kurioje vartotojams sudaromos sąlygos internetu spręsti vartotojų ir įmonių ginčus dėl (vidaus arba tarpvalstybiniu lygmeniu) internetu įsigytų prekių ar paslaugų. Šioje platformoje šalims pateikiama informacija apie sertifikuotą statusą turintį (-čius) AGS subjektą (-us), kuris (-ie) yra kompetentingas (-i) nagrinėti jų bylą, ir ginčas perduodamas AGS subjektui, kurio paslaugomis šalys susitarė naudotis. Tuomet AGS subjektas gali pasinaudoti platformos bylų tvarkymo priemone ir internetu platformoje nagrinėti bylą. Jei per 30 dienų nuo skundo pateikimo šalys nesusitaria dėl AGS subjekto, byla platformoje automatiškai nutraukiama. Tai, kad byla automatiškai nutraukiama, nedaro poveikio vartotojo galimybei toliau siekti, kad jo skundas būtų nagrinėjamas nesinaudojant platforma (pvz., pateikiant skundą tiesiogiai AGS subjektui). Platformos naudotojams padeda EGS kontaktinių centrų tinklas, kuris teikia informaciją ir pagalbą visų pirma tokiais klausimais kaip naudojimasis EGS platforma, AGS subjektai, vartotojų teisės ir kitos teisių gynimo priemonės. Kiekviena valstybė narė paskiria EGS kontaktinį centrą, kuriame dirba bent du EGS patarėjai. Nacionaliniai EGS kontaktiniai centrai tarpusavyje bendradarbiauja Komisijos valdomame tinkle. Elektroninės komercinės veiklos subjektų ir elektroninių prekyviečių interneto svetainėse turi būti pateikiama elektroninė nuoroda į EGS platformą. Be to, elektroninės komercinės veiklos subjektai turi nurodyti savo el. pašto adresą.

Šis reglamentas taip pat taikomas vartotojo atžvilgiu komercinės veiklos subjekto inicijuotiems ginčams (įmonių ir vartotojų ginčams), jeigu vartotojo įprastinės gyvenamosios vietos valstybėje narėje leidžiama spręsti tokius ginčus pasitelkiant AGS subjektą.

3. Direktyvos 2013/11/ES taikymas

a) Perkėlimas į valstybių narių nacionalinę teisę

AGS direktyvos 25 straipsnio 1 dalyje reikalaujama, kad valstybės narės užtikrintų, kad įsigaliotų įstatymai ir kiti teisės aktai, būtini, kad šios direktyvos būtų laikomasi nuo 2015 m. liepos 9 d.. Komisija parėmė įgyvendinimo procesą sudarydama AGS ekspertų grupę, kuri nuo 2013 m. iki 2015 m. pradžios surengė keturis posėdžius. Vis dėlto nemažai valstybių narių laiku nepranešė apie perkėlimo į nacionalinę teisę aktus. Atlikusi atitikties reikalavimams vertinimą, Komisija prieš 16 valstybių narių pradėjo pažeidimo nagrinėjimo procedūras dėl to, kad jos (iš dalies arba visiškai) nepranešė apie įgyvendinimo priemones. Vėliau visos susijusios valstybės narės pranešė apie visišką šios direktyvos įgyvendinimą. Atlikusi papildomą perkėlimo į nacionalinę teisę patikrą, kuria patvirtinta, kad ši direktyva visiškai perkelta į nacionalinę teisę, Komisija nutraukė visas pažeidimo nagrinėjimo procedūras. Be to, su dviem valstybėmis narėmis Komisija pradėjo struktūrinį dialogą (procedūra „EU Pilot“). Vėliau abi procedūros „EU Pilot“ buvo nutrauktos.

2017 m. liepos 1 d. AGS direktyva įsigaliojo EEE šalyse – Islandijoje, Lichtenšteine ir Norvegijoje. Islandija dar nepranešė apie šios direktyvos perkėlimą į nacionalinę teisę.

b) Nacionalinės AGS tvarkos kūrimas

Valstybės narės, įgyvendindamos šios direktyvos nuostatas, įvairiai naudojasi joms šia direktyva suteikiama veiksmų laisve. Dauguma valstybių narių pasirinko nebaigtinį AGS subjektų sąrašą, t. y. sistemą, pagal kurią ginčų sprendimo įstaigos, prašančios tapti sertifikuotais AGS subjektais, yra patvirtinamos, jeigu atitinka šioje direktyvoje nustatytus ir į nacionalinę teisę perkeltus kokybės reikalavimus. Kelios valstybės narės taiko baigtinio sąrašo metodą, pagal kurį įgyvendinimo teisės aktuose pateikiamas išsamus AGS subjektų sąrašas ir nebegalima paskirti kitų AGS subjektų. Kai kurių valstybių narių, kuriose sudaromas nebaigtinis AGS subjektų sąrašas, įgyvendinimo teisės aktuose reikalaujama, kad AGS subjektais būtų paskiriamos tam tikros viešosios ginčų sprendimo įstaigos.

Daugumoje valstybių narių visų rūšių procedūros, kurioms taikoma ši direktyva, pripažįstamos kaip galimos AGS procedūros. Vis dėlto keletas valstybių narių į savo įgyvendinimo teisės aktų taikymo sritį nėra įtraukusios vartotojų arbitražo. Tik kelios valstybės narės naudojasi AGS direktyvos 2 straipsnio 2 dalies a punkte numatyta galimybe kaip galimus AGS subjektus pripažinti įmonių taikintojus (pranc. médiateurs d’entreprise).

Daugumos valstybių narių įgyvendinimo teisės aktuose atsižvelgiama į šios direktyvos kokybės reikalavimais užtikrinamą vartotojų apsaugos lygį, tačiau keletas valstybių narių yra nustačiusios papildomus arba griežtesnius kokybės reikalavimus – arba pačiuose įgyvendinimo teisės aktuose, arba nacionalinėms kompetentingoms institucijoms suteikdamos įgaliojimus jų prižiūrimiems AGS subjektams nustatyti papildomus ar griežtesnius reikalavimus.

Nacionaliniu lygmeniu taikomų papildomų ar griežtesnių kokybės reikalavimų pavyzdžiai

·AGS direktyvos 6 straipsnio a punkte nustatyta, kad už AGS atsakingi fiziniai asmenys turi „reikiamų žinių ir įgūdžių vartotojų ginčų alternatyvaus ar teisminio sprendimo srityje“, taip pat išmano „bendrus teisės dalykus“. Vokietijos įgyvendinimo teisės aktuose taip pat reikalaujama, kad šie asmenys būtų tinkamą kvalifikaciją įgiję teisininkai arba kvalifikacinį egzaminą išlaikę tarpininkai. Čekijos įgyvendinimo teisės aktuose reikalaujama būti įgijus universitetinį išsilavinimą teisės srityje arba teisės mokslų magistro laipsnį. Lenkijoje taip pat nustatyti konkretūs papildomi reikalavimai dėl tam tikruose viešuosiuose AGS subjektuose dirbančių asmenų, atsakingų už AGS, kvalifikacijos. ·AGS direktyvos 8 straipsnio c punkte nustatyta, kad AGS procedūra vartotojams yra nemokama arba prieinama už nominalų mokestį. Pagal Čekijos, Ispanijos, Prancūzijos, Lietuvos ir Suomijos įgyvendinimo teisės aktus vartotojų AGS vartotojui visada nemokamas. Slovakijos įgyvendinimo teisės aktuose nustatyta, kad vartotojams taikomas ne didesnis kaip 5 EUR, o Danijos įgyvendinimo teisės aktuose – ne didesnis kaip 100 DKK mokestis. ·AGS Direktyvos 8 straipsnio e punkte nustatyta, kad tais atvejais, kai ginčai yra labai sudėtingi, AGS subjektas savo nuožiūra gali pratęsti 90-ies dienų laikotarpį, per kurį turi būti užbaigta AGS procedūra. Belgijos teisės aktuose taip pat nustatyta, kad 90-ies dienų laikotarpį galima pratęsti tik vieną kartą (daugiausia 180 dienų), o Portugalijos teisės aktuose – tik du kartus (daugiausia 270 dienų). ·Jungtinės Karalystės civilinės aviacijos administracija, kuri yra viena iš Jungtinės Karalystės nacionalinių kompetentingų institucijų, yra paskelbusi AGS pareiškėjams skirtas gaires; jose nustatyta keletas kokybės reikalavimų, kuriais viršijami Jungtinės Karalystės įgyvendinimo teisės aktuose nustatyti reikalavimai.

1 langelis

c) Nacionalinių AGS sistemų kūrimas

Pagal AGS direktyvos 24 straipsnio 2 dalį valstybės narės ne vėliau kaip 2016 m. sausio 9 d. turėjo perduoti Komisijai savo pirmuosius AGS subjektų sąrašus. Kadangi daugelis valstybių narių vėlavo perkelti šią direktyvą į nacionalinę teisę, jos taip pat vėlavo pateikti savo AGS subjektų sąrašus. Visiška teritorinė ir sektorinė AGS aprėptis iš esmės buvo užtikrinta tik 2018 m. pabaigoje. Iki šiol visos valstybės narės, Lichtenšteinas ir Norvegija pranešė apie iš viso 460 AGS subjektų.